钦定古今图书集成/理学汇编/学行典/第132卷 > 徐三重庸斋日记 > 《敬斋铭》宋·张栻
## 钦定古今图书集成/理学汇编/学行典/第132卷 > 徐三重庸斋日记 > 《敬斋铭》宋·张栻

天生斯人，良心则存。圣愚曷异，敬肆是分。事有万变，
统乎君心。一颓其纲，泯焉丝棼。自昔先民，修己以敬。
克持其身，顺保常性。敬匪有加，惟主乎是。履薄临深，
不昧厥理。事至理形，其应若响。而实卓然不与俱往。
动静不违，体用无忒。惟敬之功，协乎天德。嗟尔君子，
敬之敬之。用力之久，其惟自知，勿惮其艰。而或怠遑，
“亦勿迫切，而以不常。毋忽事物，必精吾思。察其所发，
以会于微。忿欲之萌，则杜其源。有过斯改，见善则迁。
是则天命，不遏于躬。鱼跃鸢飞，仁在其中。于焉有得，
学则不穷。知至而至，知终而终。嗟尔君子，勉哉敬止。
成己成物，匪曰二致。任重道远，其端伊迩。毫厘有差，
缪则千里。”惟建安公，自力古义。我作铭诗，以谂同志。